Windows XP

Windows XP – Microsoft kompanijos sukurta komercinių operacinių sistemų serija, skirta bendrosios paskirties kompiuterių sistemoms, įskaitant namų ir verslo stalinius kompiuterius, nešiojamuosius kompiuterius, bei kompiuterius skirtus daugialypės terpės peržiūrai (). Raidės „XP“ kilo iš angliško žodžio eXPerience, reiškiančio patirtį. Pradinės versijos kodinis pavadinimas buvo „Whistler“ – taip buvo pavadinta pagal Britų Kolumbijoje (Kanada) esantį turistinį Vistlerio miestelį, kadangi daug Microsoft darbuotojų slidinėjo būtent šio miestelio Whistler-Blackcomb slidinėjimo kurorte vykstant OS vystymo darbams. Windows XP yra Windows 2000 ir Windows Me „įpėdinis“ bei pirma Microsoft pagaminta į vartotojus orientuota operacinė sistema, sukurta naudojant Windows NT branduolį ir architektūrą. Windows XP buvo išleista 2001 m. lapkričio 25 d., ir iki šių dienų oficialiais duomenimis yra naudojama virš 400 milijonų Windows XP kopijų visame pasaulyje, remiantis 2006 metų IDC skaičiavimais. Po Windows XP versijos yra sukurta nauja operacinė sistema Windows Vista, kurios versija verslo klientams išleista 2006 m. lapkričio 8 d., o versija masinei rinkai išleista 2007 m. sausio 30 d.

Yra keletas pagrindinių Windows XP išleidimo versijų: Windows XP Home Edition – apkarpyta Windows XP versija, skirta namų vartotojams, o Windows XP Professional – versija, kuri turi tokių papildomų ypatybių kaip Windows Server domain ir dvigubų branduolių kompiuterių palaikymą, bei ji savo ruožtu nukreipta į turtingesnius namų bei į verslo klientus. Windows XP Media Center Edition turi papildomų daugialypės terpės ypatybių, kurios išplečia galimybes įrašinėti bei žiūrėti TV laidas, patobulinta DVD peržiūra bei muzikos klausymasis. Windows XP Tablet PC Edition yra sukurtos veikti ant Tablet PC platformos. Taip pat buvo išleistos dvi atskiros Windows XP 64 bitų versijos: Windows XP 64-bit Edition skirta IA-64 (Itanium) procesoriams bei Windows XP Professional x64 Edition skirta x86-64 procesoriams.

Windows XP yra žinoma kaip Windows sistema, kurioje buvo ženkliai pagerintas stabilumas bei efektyvumas palyginus su ankstesnėmis versijomis. Ši operacinė sistema taip pat pristatė naują papildytą grafinę vartotojo sąsają, kurią Microsoft reklamavo kaip labiau „draugiška vartotojui“, bei kuri pakeitė nuo Windows 95 nesikeitusią vartotojo sąsajos išvaizdą. Naujos operacinės sistemos programų valdymo galimybės buvo pristatytos kaip vengiančios ankstesnių su „dll“ bibliotekomis susijusių problemų, kurios buvo ankstesnių Windows versijų silpnoji vieta. Taip pat tai yra pirmoji Windows versija naudojanti produkto aktyvaciją, skirtą kovoti su nelegaliais naudotojais, nors ši aktyvacijos sistema taip pat susilaukė ir kritikos iš sistemos privačių naudotojų ir advokatų. Windows XP taip pat buvo kritikuota dėl saugumo spragų, taip pat dėl per glaudžios tokių programų kaip Internet Explorer ir Windows Media Player integracijos, bei vartotojo sąsajos kai kurių aspektų.

2014 m. balandžio 8 d. kompanija oficialiai sustabdė Windows XP sistemos atnaujinimus. Šią dieną baigėsi sistemos tobulinimas.

Šaltiniai

Nuorodos 

 Microsoft kompanija
 Microsoft Windows XP oficialus puslapis

Microsoft Windows